钦定古今图书集成/明伦汇编/宫闱典/第118卷 > 周奎
## 钦定古今图书集成/明伦汇编/宫闱典/第118卷 > 周奎

按《明外史外戚传》：“奎，苏州人，庄烈帝周皇后父也。崇
祯改元，封嘉定伯，赐第于苏州之葑门。帝尝谕奎及
田贵妃父弘遇、袁贵妃父祐宜恪遵法度，为诸戚臣
先。祐颇谨慎，惟弘遇骄纵，奎居外戚中，碌碌而已。李
自成逼京师，帝遣内侍徐高密谕奎，倡勋戚输饷，奎
坚谢无有。高愤泣曰：‘后父如此，国事去矣’。奎不得已”，
奏捐万金，且乞皇后为助。及自成陷京师，掠其家，得
金数万计云。